सेनापति टेनिसमा अभिषेक र सुनीरा च्याम्पियन
दोस्रो प्रधान सेनापति खुला टेनिस प्रतियोगितामा कास्कीका अभिषेक बाँस्तोला र काठमाडौंकी सुनीरा थापा च्याम्पियन भएका छन् ।
काठमाडौँ — दोस्रो प्रधान सेनापति खुला टेनिस प्रतियोगितामा कास्कीका अभिषेक बाँस्तोला र काठमाडौंकी सुनीरा थापा च्याम्पियन भएका छन् ।जङ्गी अड्‍डास्थित टेनिस कोर्टमा शुक्रबार सम्पन्न पुरुष एकल फाइनलमा अभिषेकले आरभसम्राट हाडालाई हराएर उपाधि जिते । सुनीराले अभिलाषा विष्टमाथि जित हात पारिन् । पुरुषमा प्रनव खनाल र अकी रावत तथा महिलामा गंगा शर्मा र माहिका राणा तेस्रो भए ।प्रदीप खड्का र माहिकाको जोडीले मिक्स्ड डबल्समा निशान श्रेष्ठ र प्रकृति श्रेष्ठलाई हराएर उपाधि जित्यो ।भेट्रान ३५ वर्षमाथि जितेन्द्र परियारले कमलबहादुर भण्डारीलाई हराएर स्वर्ण जिते । उनले महेश श्रेष्ठसँग मिलेर डबल्सको उपाधि पनि जिते । उनीहरूले कमल र यज्ञ भण्डरीको जोडीलाई हराए ।भेट्रान ४५ वर्षमाथि रोहितबहादुर सुनुवार विजयी भए । सोही उमेर समूहको डबल्समा चन्द्रबहादुर शाही डगेन्द्र श्रेष्ठको जोडी विजयी भयो । भेट्रान्स ५५ वर्षमाथि जीवन घिमिरेले कृष्णराज घलेलाई हराएर स्वर्ण जिते । डबल्सको स्वर्ण कृष्णराजले सुवर्ण धाक्खासँग मिलेर जिते । भेट्रान ६५ वर्षमाथि एकलमा मनोज राणा र ७० वर्षमाथि दीपक श्रेष्ठले सफलता पाए । इन्टर गभर्मेन्टल पुरुष एकलमा देवबहादुर क्षेत्री र डबल्समा राम राणा र अमित गुरुङ विजयी भएका छन् ।दशरथ रंगशालास्थित टेनिस कोर्टमा प्रतियोगितामा नेपाल टेनिस संघ, विभिन्न जिल्लाका टेनिस संघहरु तथा क्लबहरुका साथै अन्तर सरकारी निकायका गरी जम्मा २०९ जना खेलाडीहरुले विभिन्न विधामा प्रतिस्पर्धा गरेका थिए । विजेता खेलाडीलाई प्रधान सेनापति प्रभुराम शर्माले पुरस्कार तथा ट्रफी प्रदान गरे ।